FI Euroopan unionin virallinen lehti C 235/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 235/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”CHÂTAIGNE D’ARDÈCHE”

EY-N:o: FR-PDO-0005-0874-12.04.2011

SMM ( ) SAN ( X )

1. Nimi

”Châtaigne d’Ardèche”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys ”Châtaigne d’Ardèche” on varattu kastanjoille, jotka saadaan Castanea sativa Miller -lajin paikallisista lajikkeista. Nämä vanhat lajikkeet ovat sopeutuneet paikallisiin Ardèchen alueen ympäristöolosuhteisiin (ekotyyppiin), ja niillä on seuraavat yhteiset ominaisuudet:

Kastanja on muodoltaan soikea, sen kärki on esiintyöntyvä ja siinä näkyy emin vartalo. Hedelmien väri vaihtelee kastanjanruskeasta tummanruskeaan, ja niiden pinnassa on pystysuoria uurteita. Siemenpohja on pieni. Kun siemenkuori poistetaan, siemen on väriltään kermanvalkoisesta vaaleankeltaiseen, ja sen pinnassa on kohojuovia. Siemenkuori voi työntyä siemenen uurteisiin ja halkaista sen.

Suojatulla alkuperänimityksellä ”Châtaigne d’Ardèche” varustetuilla kastanjoilla tarkoitetaan kuorimattomia tuoreita kastanjoita, kokonaisia kuivattuja kuorittuja kastanjoita tai kastanjajauhoja.

Châtaigne d’Ardèche -kastanjalle on luonteenomaista seuraavat hienostuneet makuaromit: briossi, makea vehnäleipä, kurpitsa, bataatti ja hunaja. Kuivatun tuotteen (kuivatut kastanjat ja jauhot) tuoksussa tuntuvat lisäksi mantelille ja pähkinälle sekä makealle leivonnaiselle ominaiset aromit. Kastanjassa on selvä sokerinen maku, mutta se voi olla myös hieman karvas. Nämä makuaistimukset korostuvat erityisesti kuivatussa tuotteessa.

Kastanjoista saadaan 100:aa grammaa tuoretta tuotetta analysoitaessa seuraavat arvot:

— kuiva-ainepitoisuus: yli 37 %

— hiilihydraatin kokonaismäärä vähintään 34 %.

Tuoreina kuluttajille myytävien kastanjoiden pakkauksissa kastanjoiden on oltava samankokoisia, ja pakkauksissa voi olla enintään 100 kastanjaa kilogrammassa. Muissa pakkauksissa voi olla 200 kastanjaa kilogrammassa.

Kastanjoita myydään seuraavissa muodoissa:

— Tuoreet kastanjat: siemenkuori on kiiltävä ja siemen paksu. Kussakin yksittäispakkauksessa sallitaan enintään 10 prosenttia sienten tai hyönteisten aiheuttamia vioittumia.

— Kokonaiset kuivatut kuoritut kastanjat: väriltään lähes valkoisesta vaaleankeltaiseen. Siemenen pinnassa näkyy selvästi pystysuoria kohojuovia, joissa saattaa esiintyä siemenkuoren jäämiä. Kuivatuissa kastanjoissa sallitaan poikkeamia enintään 5 prosenttia tuotteen lukumäärästä. Siemenen kosteuspitoisuus on enintään 10 prosenttia.

— Kastanjajauhot: väriltään lähes valkoisesta vaaleankeltaiseen. Kosteuspitoisuus on enintään 10 prosenttia. Hiukkaskoko on enintään 800 μm (vähintään 80 prosenttia on oltava alle 300 μm), minkä ansiosta jauhojen koostumus on hieno.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden kastanjoiden keräyksestä lopputuotteen valmistamiseen on tapahduttava maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityissäännöt

Kunkin yksittäispakkauksen etupuolella on oltava samassa kentässä seuraavat tiedot järjestyksessä:

— alkuperänimitys (”Châtaigne d’Ardèche”) vähintään yhtä suurin kirjaimin kuin päällysmerkintöjen muihin teksteihin käytetty suurin kirjasinkoko,

— tarvittaessa maininta ”Farine de châtaigne” tai ”Châtaignes sèches entières” heti alkuperänimityksen jälkeen ilman välimainintaa,

— Euroopan unionin SAN-tunnus,

— satovuosi (lukuun ottamatta tuoreita kastanjoita).

4. Maantieteellisen alueen tarkka rajaus

Châtaigne d’Ardèchen maantieteellinen alue sijaitsee Rhônen laakson länsipuolella, Ranskan keskiylängön reunalla, ja se kattaa pääasiassa Ardèchen departementin alueen.

Maantieteellinen alue määritellään Châtaigne d'Ardèche -kastanjan tuotantoalueelle ominaisten luonnontekijöiden (mäkinen maastotyyppi, köyhä ja hapan maaperä, rinteet) ja inhimillisten tekijöiden (perinteiset kastanjatarhat, tuotantorakennukset ja Châtaigne d'Ardèche -kastanjoiden kulutus) perusteella.

Alue käsittää yhteensä 197 kuntaa, joista 188 kuuluu Ardèchen departementtiin, 7 Gardin departementiin ja 2 Drômen departementiin. Maantieteellinen alue koostuu seuraavista kunnista:

Ardèchen departementti: — seuraavat kantonit kokonaisuudessaan: Lamastre, Vernoux-en-Vivarais, Saint-Pierreville, Thueyts, Privas, Vals-les-Bains, Aubenas, Valgorge. — Antraigues-sur-Volanen kantoni lukuun ottamatta Lachamp-Raphaëlin kuntaa. — Cheylardin kantoni lukuun ottamatta seuraavia kuntia: (Le) Chambon, Saint-Andéol-de-Fourchades. — Joyeusen kantoni lukuun ottamatta seuraavia kuntia: Beaulieu, Chandolas, Grospierres, Labeaume, Saint-Alban-Auriolles. — Largentièren kantoni lukuun ottamatta seuraavia kuntia: Chauzon, Uzer, Vinezac. — Saint-Félicienin kantoni lukuun ottamatta Lafarren kuntaa. — Les Vansin kantoni lukuun ottamatta seuraavia kuntia: Banne, Berrias-et-Casteljau, Saint-André-de-Cruzières, Saint-Sauveur-de-Cruzières. — Voulte-sur-Rhônen kantoni lukuun ottamatta seuraavia kuntia: Charmes-sur-Rhône, (La) Voulte–sur-Rhône. — seuraavat kunnat: Burzet, Pereyres, Saint-Pierre-de-Colombier, Rochessauve, Saint-Julien-en-Saint-Alban, Montpezat-sous-Bauzon, (Le) Roux, Saint-Martin-sur-Lavezon, Saint-Pierre-la-Roche, Sceautres, Labatie-d’Andaure, Saint-Agrève, Saint-Jeure-d’Andaure, Borne, Laval-d’Aurelle, Saint-Laurent-les-Bains, Lachapelle-sous-Chanéac, Intres, Saint-Jean-Roure, Saint-Julien-Boutières, Saint-Martin-de-Valamas, Alboussière, Champis, Saint-Romain-de-Lerps, Saint-Sylvestre, Toulaud, Boucieu-le-Roi, Colombier-le-Jeune, Saint-Barthélémy-le-Plain, Saint-Jean-de-Muzols, Aubignas, Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron, Saint-Pons.

Gardin departementti: — seuraavat kunnat: Bordezac, Gagnières, Peyremale, Aujac, Courry, Meyrannes, Saint-Brès.

Drômen departementti: — seuraavat kunnat: Tain-l’Hermitage ja Gervans.

5. Yhteys maantieteelliseen alueeseen

5.1 Maantieteellisen alueen erityisyys

Luontoon liittyvät tekijät

Maantieteellinen alue sijaitsee Ranskan keskiylängön eteläreunalla. Kastanjapuita viljellään lähinnä plutonisesta tai metamorfisesta kivestä muodostuneessa maaperässä, joka on tyypillisesti hapan (pH 4,8–5,5), köyhäravinteinen ja hyvin vettä läpäisevä. Kastanjapuu viihtyy parhaiten jyrkkärinteisessä maastossa ja kukkuloilla runsaassa auringonpaisteessa eli olosuhteissa, joissa voimaperäinen tai vaativampien kasvien viljely ei ole mahdollista. Ardèchen tuotantoalueelle on ominaista, että kastanjatarhat sijaitsevat 300–900 metrin korkeudella merenpinnasta ja vuotuinen sademäärä on keskimäärin 700–800 millimetriä. Ilmasto on keskilämmin: kesät ovat leudot ja talvet ovat pitkät ja kylmät.

Inhimilliset tekijät

Kastanjaa on viljelty Ardèchen alueella keskiajalta lähtien.

Jo 1600-luvulta alkaen, jolloin kastanjantuotanto levisi nopeasti Ardèchen alueella, kyseisen alueen tuottajat valitsivat kastanjanviljelyyn Castanea sativa Miller -lajin paikallisista lajikkeista alueen ilmasto-olosuhteisiin parhaiten soveltuvia kasveja. Näin kastanjantuotanto kehittyi vuosisatojen myötä alueen maaperään erityisen hyvin sopeutuneista lajikkeista, minkä ansiosta ne tuottavat erittäin korkealaatuisia ja makuominaisuuksiltaan omintakeisia hedelmiä. Näitä lajikkeita käytetäänkin kastanjantuotannossa vain Ardèchen alueella.

Chatâigne d’Ardèche -kastanjapuut istutetaan perinteisten istutusmenetelmien mukaisesti laajaperäisesti mäkiseen maastoon pääasiassa pengerviljelminä siten, että istutustiheyden on oltava enintään 100 kastanjapuuta hehtaaria kohti. Kastanjapuut vartetaan Castanea-tyypin perusrunkoihin. Kastanjatarhoja ylläpidetään huolehtien niiden monimuotoisuudesta ja perinteisistä maisemista sekä noudattaen paikallisia käytänteitä (nurmettaminen ja mustikoiden viljely ovat sallittuja). Sen lisäksi viljelyssä suositaan luontaisia viljelymenetelmiä: lannoitusaineiden käyttö on kielletty eikä viljelyvaiheessa nykyään tehdä juurikaan käsittelyjä. Tilakohtainen vuotuinen enimmäissato on keskimäärin 100 kilogrammaa tuoreita kastanjoita puuta kohden ja 5 tonnia hehtaaria kohden.

Kastanjat poimitaan täysin kypsinä niiden pudottua itsestään maahan. Hedelmien putoamista edesauttavien keruukoneiden ja kemiallisten aineiden käyttö on poiminnassa kiellettyä. Kypsät maahan pudonneet kastanjat on kerättävä nopeasti, jotta ne voidaan toimittaa mahdollisimman vahingoittumattomina hedelmäasemille. Kastanjat varastoidaan ennen jalostusta tai kylmätilaan vientiä ilmavasti pakattuina kuivassa ja valolta suojatussa tilassa, jossa on toimiva ilmanvaihto.

Helposti rikkoutuvien tuoreiden kastanjoiden säilyvyyden parantamiseksi on ajan mittaan kehitetty erilaisia säilytysmenetelmiä. Yksi vanhimmista menetelmistä on kuumailmakuivaus. Kastanjoita kuivatettiin 1600-luvulla savupiippuihin asetettujen valutusritilöiden päällä, erikoisuuneissa tai kaksikerroksisissa kivirakennuksissa (clèdes). Nykyään vähintään seitsemän päivää kestävä kuivaus tapahtuu maltillisesti ja vähitellen käyttämällä enintään 50-asteista kuumaa ilmaa. Näin varmistetaan, ettei kastanjoiden laatu kärsi nopean kuivumisen takia. Kuivatusta jatketaan, kunnes kastanjat ovat säilymisen kannalta sopivan kuivia eli niiden kosteuspitoisuus on enintään 10 prosenttia. Kun kastanjat on kerätty, ne on kuivattava viimeistään keräämistä seuraavana 31. päivänä tammikuuta. Kuivauksen jälkeen kastanjat kuoritaan perinteisillä kuorintalaitteilla, lajitellaan ja tarkistetaan viallisten kastanjoiden poistamiseksi (korkeintaan 5 prosentissa tuotetta voi esiintyä sienien tai hyönteisten aiheuttamia vioittumia). Kastanjat voidaan pitää kaupan joko kuivattuina tai ne voidaan jauhaa koostumukseltaan vaatimusten mukaisiksi kastanjajauhoiksi.

5.2 Tuotteen erityisyys

Alkuperänimityksellä ”Châtaigne d'Ardèche” varustetut kastanjat saadaan yksinomaan Castanea sativa Miller -lajin paikallisista ja valikoiduista lajikkeista, jotka ovat peräisin Ardèchen tuotantoalueelta.

Vaikka paikallisista lajikkeista käytetään eri nimiä alueen eri paikkakunnilla, ne ovat erityisominaisuuksiltaan yhtäläiset.

Châtaigne d'Ardèche eroaa muista markkinoilla myytävistä kastanjoista seuraavien ominaisuuksien perusteella:

— hedelmät ovat kooltaan pieniä tai keskikokoisia. Kerätyt kastanjat lajitellaan yleensä pieniksi tai keskisuuriksi seuraavasti: — 30 prosenttia kooltaan keskikokoisia kastanjoita (65–85 kastanjaa kilogrammassa); — 50 prosenttia kooltaan pieniä kastanjoita (86–100 kastanjaa kilogrammassa); — 20 prosenttia kooltaan hyvin pieniä kastanjoita (enemmän kuin 100 ja enintään 200 kastanjaa kilogrammassa);

— ohut suorakulmainen istukka-arpi, joka ei ylety kastanjan sivuille;

— aromikas maku ja kypsentämisen jälkeen pehmeä ja suussa sulava rakenne. Aistinvaraisten arvioiden mukaan kypsennetyillä kastanjoilla on seuraavat aistinvaraiset ominaisuudet: — suhteellisen kiinteä rakenne, joka muuttuu kypsyessään pehmeän täyteläiseksi; — kevyesti hapan; — runsaan aromikas: briossin, makean vehnäleivän, kurpitsan, bataatin ja hunajan hennot vivahteet;

— sokerinen maku: hiilihydraattikoostumuksen analyysi osoittaa, että Châtaigne d'Ardèche -kastanjat sisältävät runsaasti eli keskiarvoa enemmän monosakkarideja ja disakkarideja, yleensä yli 14 prosenttia (kuiva-aineesta), mikä selittää sokerisen maun.

Kuivatun Châtaigne d'Ardèche -kastanjan (kuivatut kastanjat ja kastanjajauhot) erityisominaisuuksiin kuuluvat erityisesti:

— edellä mainittujen makuominaisuuksien lisäksi mantelille ja pähkinälle ja makealle leivonnaiselle ominaiset aromit;

— sokerinen ja hapan maku, joka korostuu enemmän kuin tuoreessa tuotteessa;

— lähes valkoinen tai vaaleankeltainen väri;

— alhainen kosteuspitoisuus (enintään 10 prosenttia);

— jauhojen hieno koostumus.

5.3 Syy-seuraussuhde, joka yhdistää maantieteellisen alueen seuraaviin

Ardèchen alue soveltuu maaperäominaisuuksiltaan erinomaisesti kastanjanviljelyyn, mistä on osoituksena vuosisatoja kestänyt viljelyperinne. Alueella kasvoi luonnonvaraisia kastanjapuita jo tertiäärikaudella, ja kirjallisten lähteiden mukaan puita alettiin viljellä keskiajalla. Nykyään ylätasangoilla sijaitsevat kastanjatarhat, viljelypengermät ja kiviaidat ovat osa Ardèchen kulttuurimaisemaa.

Châtaigne d'Ardèchen erityisominaisuudet johtuvat seuraavista tekijöistä:

— Kevyt, hyvin vettä läpäisevä ja hapan maa-aines soveltuu hyvin viljelyyn ja edistää valikoitujen kastanjalajikkeiden kehittymistä.

— Ilmasto-olosuhteet, runsas auringonpaiste ja alkusyksyn vesisateet ovat suotuisat kastanjoiden kypsymiselle.

— Castanea Sativa Miller -lajin paikalliset lajikkeet ovat sopeutuneet alueen ilmasto-olosuhteisiin ja perinteisten tuotantomenetelmien mukaiseen viljelyyn, minkä ansiosta kastanjat ovat hyvin aromikkaita ja rakenteeltaan pehmeitä.

— Kastanjapuut istutetaan mäkiseen maastoon pengerviljelminä, mikä mahdollistaa niille runsaimman auringonpaisteen ja lisää kastanjaan kertyvien sokereiden määrää.

— Harvaan istutetut pengerviljelmät ja laajaperäinen viljely antavat aromikkaita kastanjoita.

— Kaikki tuotantovaiheet sadonkorjuusta lopputuotteeseen asti toteutetaan paikallisten käytäntöjen mukaan seuraavasti: — Kastanjat kerätään vasta täysin kypsyneinä, minkä ansiosta ne säilyttävät kaikki arominsa ja ominaisen korkean sokeripitoisuutensa. — Kastanjat lajitellaan paikallisten lajikkeiden ominaisuudet huomioon ottaen, ja ne varastoidaan ja käsitellään erityisvaatimusten mukaisesti. Näin varmistetaan ominaispiirteiden säilyminen lopputuotteeseen asti. — Kuivatut kastanjat lajitellaan ennen jauhamista, minkä ansiosta jauho saa sille ominaisen vaalean värin. — Kun kastanjat kuivataan vähitellen matalassa lämpötilassa, niihin kehittyvät Châtaigne d'Ardèche aistinvaraiset ominaisuudet ilman ”keksin makua”. Näin myös kuivatut kastanjat ja jauhot saavat niille ominaisen vaalean värin. — Kastanjat jauhetaan erityisen huolellisesti, mikä takaa niille hienon koostumuksen. — Kuivattujen kastanjoiden ja kastanjajauhojen alhainen kosteuspitoisuus vahvistaa sokerista makua ja voimakkaita aromeja.

Châtaigne d'Ardèche -kastanjalla oli erikoisominaisuuksiensa ansiosta tuoreena, kuivattuna ja jauhettuna tärkeä sija paikallisen väestön perinteisessä ruokavaliossa aina 1900-luvulle asti, ja sittemmin siitä on muodostunut paikallisen gastronomian arvostettu erityistuote.

Useat paikalliset vuosisatoja toimineet tunnetut yritykset ovat 1900-luvun lopulta alkaen käyttäneet Châtaigne d'Ardèche -kastanjoita suosittujen tuotteidensa, kuten ”marrons glacés” (karamellisoidut kastanjat) ja ”la créme de marron” (kastanjatahna), pääraaka-aineena.

Châtaigne d’Ardèche esiintyy kuuluisien keittiömestareiden ruokalistoilla. Tuotteen erityisominaisuudet ja käyttötarkoitukset mainitaan myös Conseil National des Arts culinairesin laatimassa ranskalaisen ruokaperinnön luettelossa (Inventaire du patrimoine culinaire de la France).

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

https://www.inao.gouv.fr/fichier/CDCChataigneDArdeche2013.pdf

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.